L-ex kap eżekuttiv ta’ Milan, Adriano Galliani, żvela li fis-sena 2016 kienu ferm viċin li jiksbu lill-player ta’ nofs il-ground, Piotr Zielinski. Minkejja kollox, dan kollu ma seħħx biex minn Udinese, il-player Pollakk issieħeb lil Napoli għal €15.6 miljun. Galliani qal li wieħed mid-dispjaċiri tiegħu huwa proprju li ma rnexxielux jikkonvinċi lil Zielinski jingħaqad ma’ Milan minħabba li dak iż-żmien kien ikun player fundamentali għar-Rossoneri. Galliani ammetta wkoll li f’dik is-sena partikolari, Milan kellhom idejhom marbuta fuq kemm jistgħu jonfqu flus u dan kollu affettwa dan it-trasferiment li ma sarx. Meta mistoqsi fuq it-team preżenti u t-trattativa li hemm ma’ Ralf Rangnick, Galliani ma riedx jagħti kummenti. Bħalissa Galliani qed jokkupa l-kariga ta’ chairman ta’ Monza Calcio bil-ħolma prinċipali tiegħu hu li jerġa’ jpoġġi lil dan it-team fl-ogħla diviżjoni Taljana.